pythainlp/thaigov-v2-corpus-22032023 huggingface dataset:
วันพฤหัสบดีที่ 1 ตุลาคม 2563
‘จับกัง 1’กำชับด่านดูแลแรงงานไทยกลับจากสวีเดน ชื่นชมทุกคนเป็นฮีโรนำรายได้เข้าประเทศ
รมว.แรงงาน เผย นายกรัฐมนตรี ให้ความสำคัญกับการจัดส่งแรงงานไทยไปทำงานในต่างประเทศ ชื่นชมแรงงานไทยมีทักษะฝีมือเป็นที่ยอมรับของนายจ้างต่างชาติ กำชับเจ้าหน้าที่ด่านตรวจคนหางานสุวรรณภูมิดูแลอำนวยความสะดวกแรงงานไทยที่เดินทางกลับจากการไปทำงานเก็บผลไม้ป่าฯ
เมื่อวันที่ 1 ตุลาคม 2563 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ท่านนายกรัฐมนตรี พล.อ.ประยุทธ์ จันทร์โอชา ได้ให้ความสำคัญกับการจัดส่งแรงงานไทยไปทำงานในต่างประเทศ โดยจะจัดส่งไปอย่างมีเกียรติ มีศักดิ์ศรี ซึ่งขณะนี้ มีหลายประเทศแสดงความสนใจแรงงานไทย เนื่องจากแรงงานไทย มีวินัยในการทำงานและมีทักษะฝีมือดี และประเทศไทยมีมาตรการต่างๆ ที่สามารถควบคุมการแพร่ระบาดของเชื้อโควิด – 19 ได้ ทั้งนี้ ในการส่งแรงงานไทยไปทำงานต่างประเทศนั้น จะดำเนินการโดยยึดหลักความปลอดภัยของแรงงานไทยเป็นสำคัญ
นายสุชาติ กล่าวต่อว่า ในวันนี้มีแรงงานไทยเดินทางกลับจากสวีเดนจำนวน 2 กลุ่มกลุ่มแรกเดินทางมาถึงท่าอากาศยานสุวรรณภูมิเวลา 05.00 น. จำนวน 335 คน และกลุ่มที่ 2 เดินทางมาถึงเวลา 11.20 น. จำนวน 163 คน รวมทั้งสองกลุ่มจำนวนทั้งสิ้น 498 คน ซึ่งแรงงานเหล่านี้ได้เดินทางไปทำงานเก็บผลไม้ป่าที่ประเทศสวีเดน เมื่อวันที่ 29 กรกฎาคมที่ผ่านมา โดยได้รับค่าจ้างเดือนละประมาณ 70,000 บาทต่อเดือน ทั้งนี้ แรงงานไทยทุกคนเมื่อเดินทางถึงประเทศไทยแล้วจะต้องเข้าสู่ขั้นตอนการกักตัว 14 วันตามสถานที่เฝ้าระวังที่รัฐจัดให้ (State Quarantine) ต่อไป
“ท่านนายกฯ ได้ให้ความสำคัญกับการจัดส่งแรงงานไทยไปทำงานในต่างประเทศและชื่นชมแรงงานไทยทุกคนที่มีทักษะฝีมือจนเป็นที่ยอมรับของนายจ้างต่างชาติ และประเทศไทยเป็นประเทศที่ควบคุมการแพร่ระบาดของโควิด - 19 ได้ ในวันนี้ผมได้กำชับให้เจ้าหน้าที่ด่านตรวจคนหางานสุวรรณภูมิ กรมการจัดหางาน ดูแลอำนวยความสะดวกแรงงานไทยทุกคนที่เดินทางกลับจากการไปทำงานเก็บผลไม้ป่าที่สวีเดน เพราะพวกเขาเหล่านี้ถือว่าเป็นฮีโร่ที่เสียสละไปทำงานในต่างแดนนำรายได้กลับมาพัฒนาประเทศ” นายสุชาติ กล่าวในท้ายสุด
วันพฤหัสบดีที่ 1 ตุลาคม 2563
นโยบายการเปิดเทอมเป็นปกติในการจัดการเรียนการสอน
สรุปการตอบกระทู้ถามในการประชุมวุฒิสภา วันจันทร์ที่ ๓ สิงหาคม ๒๕๖๓
เรื่อง นโยบายการเปิดเทอมเป็นปกติในการจัดการเรียนการสอน
ผู้ตั้งกระทู้ถาม นายตวง อันทะไชย
ถาม รัฐมนตรีว่าการกระทรวงศึกษาธิการ
ผู้ตอบ รัฐมนตรีว่าการกระทรวงศึกษาธิการ
ผู้ถาม : นายตวง อันทะไชย ถามกระทู้โดยสรุปดังนี้
จากการที่ได้ลงพื้นที่ในภาคเหนือ ภาคกลาง ภาคอีสาน และภาคใต้ ได้รับการสอบถาม จากผู้ปกครองว่าเมื่อใดกระทรวงศึกษาธิการจะมีคำสั่งให้โรงเรียนเปิดการเรียนการสอนได้ตามปกติ เพราะขณะนี้สถานการณ์เริ่มกลับเข้าสู่สภาวะปกติแล้ว เนื่องจากการหยุดเรียนเป็นระยะเวลายาวนาน ได้ส่งผลกระทบต่อการเรียนของนักเรียนในหลายด้าน รวมทั้งทำให้ผู้เรียนต้องออกนอกระบบของการเรียน ตามปกติ ทำให้ขาดแรงจูงใจในการเรียน ขาดโอกาสในการพัฒนาศักยภาพของตนเอง อีกทั้งทำให้ ครูผู้สอนต้องประสบปัญหาในการออกแบบการเรียนการสอน ตลอดจนส่งผลกระทบต่อผู้ปกครอง ที่ต้องดูแลบุตร
ขอเรียนถามว่า กระทรวงศึกษาธิการจะมีนโยบายที่จะให้โรงเรียนที่อยู่ในพื้นที่ปกติ เปิดการเรียนการสอนตามปกติได้เมื่อใด
ผู้ตอบ : รัฐมนตรีว่าการกระทรวงศึกษาธิการ ตอบชี้แจงกระทู้โดยสรุปดังนี้
นายณัฏฐพล ทีปสุวรรณ รัฐมนตรีว่าการกระทรวงศึกษาธิการตอบชี้แจงว่า ภายในสัปดาห์นี้กระทรวงศึกษาธิการจะเสนอเรื่องต่อศูนย์บริหารสถานการณ์การแพร่ระบาดของโรคติดเชื้อไวรัสโคโรนา ๒๐๑๙ เพื่อให้โรงเรียนทั่วประเทศมีการเปิดการเรียนการสอนได้ตามปกติ เนื่องจากในขณะนี้ประเทศไทยไม่มีการแพร่ระบาดของโรคติดเชื้อไวรัสโคโรนา ๒๐๑๙ แล้ว ประกอบกับครูผู้สอนมีความพร้อมในการสอน ซึ่งหากมีการแพร่ระบาดของโรคติดเชื้อไวรัสโคโรนา ๒๐๑๙ ในแต่ละโรงเรียนก็จะมีมาตรการในการควบคุมที่แตกต่างกัน ดังนั้น โรงเรียนจะมีการเปิดการเรียนการสอนได้ตามปกติแน่นอน อย่างไรก็ดีศูนย์บริหารสถานการณ์การแพร่ระบาดของโรคติดเชื้อไวรัส โคโรนา ๒๐๑๙ จะต้องมีการรับฟังข้อมูลจากกระทรวงมหาดไทยและกระทรวงสาธารณสุขเพื่อมีการประเมินสถานการณ์ด้วย
(โปรดตรวจสอบการถาม-ตอบ กระทู้ถามที่เป็นทางการ จากสำนักงานเลขาธิการวุฒิสภาอีกครั้ง)
วันพฤหัสบดีที่ 1 ตุลาคม 2563
ปัญหาการดำเนินโครงการระบบตั๋วร่วมขนส่งสาธารณะ
สรุปการตอบกระทู้ถามในการประชุมวุฒิสภา วันจันทร์ที่ ๑๐ สิงหาคม ๒๕๖๓
เรื่อง ปัญหาการดำเนินโครงการระบบตั๋วร่วมขนส่งสาธารณะ
(เลื่อนมาจากการประชุมวุฒิสภา ครั้งที่ ๑๗ (สมัยสามัญประจำปีครั้งที่หนึ่ง) วันจันทร์ที่ ๓ สิงหาคม ๒๕๖๓)
ผู้ตั้งกระทู้ถาม พลเอก ยอดยุทธ บุญญาธิการ
ถาม รัฐมนตรีว่าการกระทรวงคมนาคม
ผู้ตอบ รัฐมนตรีช่วยว่าการกระทรวงคมนาคม (นายถาวร เสนเนียม)
ผู้ถาม : พลเอก ยอดยุทธ บุญญาธิการ ถามกระทู้โดยสรุปดังนี้
ด้วยในปัจจุบันกรุงเทพมหานครเป็นเมืองที่มีปัญหาการจราจรติดขัดอยู่ในอันดับต้นๆ ของโลก ส่งผลเสียต่อการท่องเที่ยวและสิ่งแวดล้อม โดยประชาชนยังคงเลือกเดินทางด้วยรถยนต์ส่วนบุคคลมากกว่าการเดินทางด้วยระบบขนส่งสาธารณะ เนื่องจากมีความสะดวกสบายและระบบขนส่งมวลชนยังไม่ครอบคลุมทุกพื้นที่ อีกทั้งการเชื่อมต่อการเดินทางระหว่าง ๒ ระบบขึ้นไปไม่สะดวกและมีค่าใช้จ่ายสูง รัฐจึงได้มีแนวคิด ในการนำระบบตั๋วร่วมมาใช้ซึ่งสามารถเชื่อมต่อการเดินทางได้ทุกระบบ ซึ่งระบบตั๋วร่วมจะช่วยอำนวยความสะดวกให้แก่ประชาชนในการเชื่อมต่อการเดินทางโดยไม่ต้องเสียค่าแรกเข้าซ้ำซ้อนในการเดินทางมากกว่าหนึ่งเส้นทาง ทั้งนี้ การดำเนินโครงการจัดการระบบตั๋วร่วมได้เริ่มต้นเมื่อวันที่ ๓ พฤษภาคม ๒๕๕๔ ซึ่งคณะรัฐมนตรีได้อนุมัติให้สำนักงานนโยบายและแผนการขนส่งและจราจร (สนข.) เป็นผู้ดำเนินการ ต่อมาได้มีการปรับเปลี่ยนหน่วยงานที่รับผิดชอบหลายครั้ง จากสำนักงานนโยบายและแผนการขนส่งและจราจร (สนข.) เป็นการรถไฟขนส่งมวลชนแห่งประเทศไทย (รฟม.) และธนาคารกรุงไทย จำกัด (มหาชน) ส่งผลให้การดำเนินงานล่าช้าและไม่มีความต่อเนื่อง รวมถึงมีข้อครหาที่อาจเอื้อประโยชน์ให้กับเอกชน
ขอเรียนถามว่า กระทรวงคมนาคมมีมาตรการแก้ปัญหาการดำเนินโครงการระบบตั๋วร่วมขนส่งสาธารณะที่มีความล่าช้า และจะเร่งรัดดำเนินการให้แล้วเสร็จเพื่ออำนวยความสะดวกแก่ประชาชนได้เมื่อใด รวมทั้งจะมีมาตรการแก้ปัญหาการดำเนินโครงการระบบตั๋วร่วมขนส่งสาธารณะที่เอื้อประโยชน์ให้กับเอกชนที่ไม่เหมาะสมรวมถึงการดำเนินการที่ทำให้รัฐเสียประโยชน์หรือไม่ อย่างไร
ผู้ตอบ : รัฐมนตรีช่วยว่าการกระทรวงคมนาคม (นายถาวร เสนเนียม) ตอบชี้แจงกระทู้โดยสรุปดังนี้
นายถาวร เสนเนียม รัฐมนตรีช่วยว่าการกระทรวงคมนาคมตอบชี้แจงว่า โครงการดังกล่าวเป็นโครงการที่รัฐต้องเร่งดำเนินการเพื่อให้ประชาชนได้รับความสะดวก ทั้งนี้เมื่อวันที่ ๒๗ มีนาคม ๒๕๖๓ รัฐบาลได้มีการจัดประชุมผู้ประกอบการและได้มีข้อตกลงในเบื้องต้นว่าตั้งแต่เดือนพฤศจิกายน ๒๕๖๓ การเดินทางโดยรถไฟฟ้าสายสีน้ำเงิน สายสีม่วงและสายสีเขียว จะใช้บัตรโดยสารร่วมกันเพียงใบเดียวโดยอยู่ในขั้นตอนของการออกระเบียบสำนักนายกรัฐมนตรีเพื่อใช้เป็นเครื่องมือในการดำเนินการ สำหรับประเทศที่พัฒนาแล้วการเดินทางโดยระบบขนส่งสาธารณะทั้งทางบก ทางน้ำและทางราง จะใช้บัตรโดยสารร่วมกันเพียงใบเดียว อย่างไรก็ตามขณะนี้ คค. ได้แต่งตั้งคณะทำงานเพื่อยกร่างกฎหมายเพื่อใช้เป็นเครื่องมือ ในการดำเนินการซึ่งจะแล้วเสร็จภายในเวลา ๑๘ เดือน หรือ ๒๔ เดือน
(โปรดตรวจสอบการถาม-ตอบ กระทู้ถามที่เป็นทางการ จากสำนักงานเลขาธิการวุฒิสภาอีกครั้ง)
วันพฤหัสบดีที่ 1 ตุลาคม 2563
“พุทธิพงษ์” เป็นประธานพิธีเปิดรับสร้างบ้านและวัสดุ Expo 2020 จัดโดยสมาคมธุรกิจรับสร้างบ้าน
“พุทธิพงษ์” เป็นประธานพิธีเปิดรับสร้างบ้านและวัสดุ Expo 2020 จัดโดยสมาคมธุรกิจรับสร้างบ้าน
เมื่อวันที่ 1 ตุลาคม 2563 นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม เป็นประธานพิธีเปิดงานรับสร้างบ้านและวัสดุ Expo 2020 ซึ่งจัดโดยสมาคมธุรกิจรับสร้างบ้าน ในระหว่างวันที่ 1-4 ตุลาคม 2563 ณ ฮอลล์ 8 ศูนย์การประชุมและแสดงสินค้า อิมแพค เมืองทองธานี โดยมีนายวรวุฒิ กาญจนกูล นายกสมาคมธุรกิจรับสร้างบ้าน ให้การต้อนรับ สำหรับภายในงานรับสร้างบ้านและวัสดุ Expo 2020 ครั้งนี้ ได้รวบรวมบริษัทรับเหมาสร้างบ้านชั้นนำมากว่า 30 บริษัท และกลุ่มพันธมิตรวัสดุก่อสร้างจำนวนมากมาร่วมออกบูธ โดยผู้สนใจสามารถเข้าร่วมชมและขอคำปรึกษาได้จากสถาปนิกช่วยตอบทุกปัญหาของการก่อสร้างบ้านให้กับผู้บริโภคโดยไม่มีค่าใช้จ่าย
***************
วันพฤหัสบดีที่ 1 ตุลาคม 2563
​รมว.ทส.ร่วมการประชุมคณะกรรมการสิ่งแวดล้อมแห่งชาติ (กก.วล.) ครั้งที่ 5/2563
​รมว.ทส.ร่วมการประชุมคณะกรรมการสิ่งแวดล้อมแห่งชาติ (กก.วล.) ครั้งที่ 5/2563
รมว.ทส.ร่วมการประชุมคณะกรรมการสิ่งแวดล้อมแห่งชาติ (กก.วล.) ครั้งที่ 5/2563
วันนี้ (23 ก.ย. 63) เวลา 10.00 น. พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการสิ่งแวดล้อมแห่งชาติ (กก.วล.) ครั้งที่ 5/2563 โดยมี นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม รองประธาน ดร.รวีวรรณ ภูริเดช เลขาธิการสำนักงานนโยบายและแผนทรัพยากรธรรมชาติและสิ่งแวดล้อม ทำหน้าที่ฝ่ายเลขานุการแทนปลัดกระทรวงทรัพยากรธรรมชาติและสิ่งแวดล้อม กรรมการผู้ทรงคุณวุฒิและหน่วยงานที่เกี่ยวข้องเข้าร่วมการประชุม ณ ห้องประชุม 301 ตึกบัญชาการ 1 ทำเนียบรัฐบาล
โดยที่ประชุมฯ ได้มีการพิจารณาแนวทางการอนุรักษ์ทรัพยากรธรรมชาติและสิ่งแวดล้อม จำนวน 3 เรื่อง ได้แก่ 1. ร่างแนวทางปฏิบัติงานเพื่อขับเคลื่อนการจัดการพื้นที่สีเขียวอย่างยั่งยืน 2. การเสนอพื้นที่ชุ่มน้ำเขตห้ามล่าสัตว์ป่าอ่างเก็บน้ำห้วยจรเข้มาก เขตห้ามล่าสัตว์ป่าอ่างเก็บน้ำห้วยตลาด และเขตห้ามล่าสัตว์ป่าอ่างเก็บน้ำสนามบิน จังหวัดบุรีรัมย์ เป็นพื้นที่เครือข่ายนกอพยพภายใต้โครงการความร่วมมือพันธมิตรสำหรับการอนุรักษ์นกและใช้ประโยชน์ถิ่นที่อยู่อาศัยอย่างยั่งยืนในเส้นทางการบินเอเชียตะวันออก-ออสเตรเลีย และ 3. กรอบและแนวทางการอนุรักษ์และพัฒนาสิ่งแวดล้อมธรรมชาติบึงโขงหลงอำเภอบึงโขงหลง จังหวัดบึงกาฬ ทั้งนี้ เพื่อให้ส่งเสริมและเพิ่มประสิทธิภาพการอนุรักษ์ทรัพยากรธรรมชาติและสิ่งแวดล้อมให้เกิดความยั่งยืน และมีการบริหารจัดการพื้นที่เป็นไปในทิศทางเดียวกัน
นอกจากนี้ ได้พิจารณาให้ความเห็นชอบโครงการเพิ่มความหลากหลายทางชีวภาพในไร่นาเพื่อสิ่งแวดล้อม และความมั่นคงทางอาหาร ตามหลักปรัชญาของเศรษฐกิจพอเพียงที่เป็นมิตรกับสิ่งแวดล้อม จังหวัดสุพรรณบุรี ของมูลนิธิข้าวขวัญ เพื่อพัฒนาองค์ความรู้ด้านการบริหารจัดการความหลากหลายทางชีวภาพของพันธุ์พืชและสัตว์ ให้เหมาะสมกับพื้นที่ และสร้างความมั่นคงทางอาหาร ภายใต้ระบบเกษตรที่เป็นมิตรกับสิ่งแวดล้อม รวมทั้งพัฒนากลุ่มและเครือข่ายเกษตรกรให้เข้มแข็ง พึ่งตนเองได้ ตามหลักเกษตรทฤษฎีใหม่ที่เป็นมิตรกับสิ่งแวดล้อม และได้พิจารณาให้ความเห็นชอบรายงาน
การขอเปลี่ยนแปลงรายละเอียดโครงการในรายงานการประเมินผลกระทบสิ่งแวดล้อมโครงการก่อสร้างท่าอากาศยานบุรีรัมย์ จังหวัดบุรีรัมย์ เพื่อรองรับการพัฒนาทางเศรษฐกิจและการส่งเสริมอุตสาหกรรมการท่องเที่ยวของจังหวัดบุรีรัมย์
วันพฤหัสบดีที่ 1 ตุลาคม 2563
“พุทธิพงษ์” ร่วมประชุม กบส. เล็ง 3 อาคาร เป็นสถานที่ทำงานชั่วคราวของสํานักงานคณะกรรมการการรักษาความมั่นคงปลอดภัยไซเบอร์แห่งชาติ
“พุทธิพงษ์” ร่วมประชุม กบส. เล็ง 3 อาคาร เป็นสถานที่ทำงานชั่วคราวของสํานักงานคณะกรรมการการรักษาความมั่นคงปลอดภัยไซเบอร์แห่งชาติ
“พุทธิพงษ์” ร่วมประชุม กบส.เล็ง 3 อาคาร กีฬาไปรษณีย์ไทย - Cosmo Office Park - CAT Tower บางรัก เป็นสถานที่ทำงานชั่วคราวของสํานักงานคณะกรรมการการรักษาความมั่นคงปลอดภัยไซเบอร์แห่งชาติ ระหว่างปี 64-65
เมื่อวันที่ 30 กันยายน 2563 นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม เป็นประธานการประชุมคณะกรรมการบริหารสำนักงานคณะกรรมการการรักษาความมั่นคงปลอดภัยไซเบอร์ (กบส.) ครั้งที่ 2/2563 โดยมีนางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม และคณะกรรมการ ร่วมประชุม ณ ห้องประชุม Think Big ชั้น 20 สํานักงานพัฒนาธุรกรรมทางอิเล็กทรอนิกส์ (สพธอ.) อาคารเดอะไนน์ พระรามเก้า โดยที่ประชุมได้พิจารณาวาระที่น่าสนใจ อาทิ แผนการดําเนินงานของคณะกรรมการบริหารสํานักงานคณะกรรมการการรักษาความมันคงปลอดภัยไซเบอร์ ปีงบประมาณ 2563, (ร่าง) คําขอจัดกลุ่มองค์การมหาชนของสํานักงานฯ, สถานที่ตั้งของสํานักงานฯ, (ร่าง) แผนปฏิบัติการระยะ 3 ปี (พ.ศ. 2563-2565) และเรื่องคําขอรับการจัดสรรทุนประเดิมเพื่อจัดตั้งสํานักงานฯ เป็นต้น ทั้งนี้มีความคืบหน้าการพิจารณาคัดเลือกพื้นที่สำหรับการปฏิบัติงานชั่วคราวที่เหมาะสม ซึ่งที่ประชุมได้ศึกษาไว้จำนวน 3 แห่ง ได้แก่ อาคารกีฬาไปรษณีย์ไทย อาคาร Cosmo Office Park และอาคาร CAT Tower บางรัก เพื่อเป็นสถานที่ปฏิบัติงานของสํานักงานคณะกรรมการการรักษาความมั่นคงปลอดภัยไซเบอร์แห่งชาติ ระหวางปี พ.ศ. 2564–2566 โดยเกณฑ์การพิจารณาสถานที่ ประกอบด้วย 1. ด้านความปลอดภัยในชีวิตและทรัพย์สิน 2. ด้านศักยภาพของพื้นที่ 3. ค่าใช้จ่าย 4. ด้านอื่น ๆ เช่น ความพึงพอใจของบุคลากร
*****************
วันพฤหัสบดีที่ 1 ตุลาคม 2563
"วราวุธ"  รมว.ทส. ร่วมคณะนายกรัฐมนตรี​เปิดงาน "ไทยรัฐวิทยากับชีวิตวิถีใหม่" โรงเรียนไทยรัฐวิทยา 111 โรงเรียนทั่วราชอาณาจักร​ ครั้งที่ 39​ ณ​ จังหวัดเชียงราย
"วราวุธ"  รมว.ทส. ร่วมคณะนายกรัฐมนตรี​เปิดงาน "ไทยรัฐวิทยากับชีวิตวิถีใหม่" โรงเรียนไทยรัฐวิทยา 111 โรงเรียนทั่วราชอาณาจักร​ ครั้งที่ 39​ ณ​ จังหวัดเชียงราย
"วราวุธ" รมว.ทส. ร่วมคณะนายกรัฐมนตรี​เปิดงาน "ไทยรัฐวิทยากับชีวิตวิถีใหม่" โรงเรียนไทยรัฐวิทยา 111 โรงเรียนทั่วราชอาณาจักร​ ครั้งที่ 39​ ณ​ จังหวัดเชียงราย
วันนี้​ (24 กันยายน​ 2563) นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​ พร้อมด้วยนายจตุพร​ บุรุษพัฒน์​ ปลัดกระทรวงทรัพยากรธรรมชาติและสิ่งแวดล้อม​ ลงพื้นที่ร่วมกับ​ ฯพณฯ นายกรัฐมนตรี พลเอกประยุทธ์ จันทรโอชา และคณะ ในโอกาสตรวจราชการในพื้นที่จังหวัดเชียงราย​ โดยเวลา 09.00 น.​ ฯพณฯ นายกรัฐมนตรี​ ได้ให้เกียรติเป็นประธานเปิดและปาฐกถาพิเศษในการสัมมนาผู้บริหารโรงเรียนไทยรัฐวิทยา 111 แห่งทั่วราชอาณาจักร ประจำปี 2563​ ​ครั้งที่​ 39​ "ไทยรัฐวิทยากับชีวิตวิถีใหม่" พร้อมทั้งเยี่ยมชมบูธนิทรรศการเพื่อให้กำลังใจนักเรียนและครู​ และมอบโล่รางวัลชนะเลิศ​ Best​ Practice การจัดการเรียนการสอนสื่อมวลชนศึกษา​ แก่โรงเรียนไทยรัฐวิทยา​จำนวน​ 13​ โรงเรียน​ ณ ห้องเชียงรุ้ง​ โรงแรมเวียงอินทร์​ อำเภอเมืองเชียงราย​จังหวัดเชียงราย​ โดยโอกาสนี้ ฯพณฯ นายกรัฐมนตรี​ กล่าวว่า​ สิ่งจำเป็นและสำคัญเกี่ยวกับการศึกษา​ คือ​ ต้องสร้างพลเมืองให้มีความเข้มแข็ง​ มีภูมิต้านทาน​ มีความรอบรู้นอกเหนือจากเรื่องวิชาการ​ ให้สามารถปรับตัวและนำไปใช้ประโยชน์ได้เร็วขึ้น​ โดยมีหลักคิด​ มีวิสัยทัศน์​ มีภูมิคุ้มกันที่ดีในสิ่งที่ถูกต้องในการก้าวสู่ยุคต่อไป
วันพฤหัสบดีที่ 1 ตุลาคม 2563
ปัญหาการควบรวมโรงเรียนขนาดเล็ก
สรุปการตอบกระทู้ถามในการประชุมวุฒิสภา วันจันทร์ที่ ๓ สิงหาคม ๒๕๖๓
เรื่อง ปัญหาการควบรวมโรงเรียนขนาดเล็ก
ผู้ตั้งกระทู้ถาม นายออน กาจกระโทก
ถาม รัฐมนตรีว่าการกระทรวงศึกษาธิการ
ผู้ตอบ รัฐมนตรีว่าการกระทรวงศึกษาธิการ
ผู้ถาม : นายออน กาจกระโทก ถามกระทู้โดยสรุปดังนี้
ด้วยมติคณะรัฐมนตรี เมื่อวันที่ ๗ ตุลาคม ๒๕๖๒ ที่ให้ควบรวมโรงเรียนขนาดเล็กในสังกัดสำนักงานคณะกรรมการการศึกษาขั้นพื้นฐาน ได้ส่งผลกระทบต่อนักเรียน ผู้ปกครอง และชุมชนค่อนข้างมาก เนื่องจากการควบรวมโรงเรียนอาจส่งผลให้โรงเรียนมีคุณภาพลดลง อีกทั้งยังทำให้ผู้ปกครองมีค่าใช้จ่ายในกำรรับ – ส่งบุตรหลานไปกลับโรงเรียนเพิ่มมากขึ้น การควบรวมโรงเรียนจึงควรพิจารณาถึงประสิทธิภาพของโรงเรียนภายหลังการควบรวมแล้ว และพิจารณาด้วยว่าโรงเรียนลักษณะใดไม่ควรมีการควบรวม หากเป็นโรงเรียนขนาดเล็กแต่มีการจัดการโดยชุมชนอย่างเข้มแข็งและมีคุณภาพก็ควรให้ดำเนินการต่อไปโดยไม่ต้องควบรวม และเพิ่มทรัพยากรให้โรงเรียนมีความเข้มแข็งยิ่งขึ้น
ขอเรียนถามว่า กระทรวงศึกษาธิการมีนโยบายที่จะทบทวนมติคณะรัฐมนตรีดังกล่าวหรือไม่ เมื่อสถานการณ์การจัดการศึกษาของโลกได้เปลี่ยนแปลงไป และมีแนวทางจัดการเรียนการสอนของโรงเรียนทุกขนาดให้เป็นปกติในสถานการณ์การแพร่ระบาดของโรคติดเชื้อไวรัสโคโรนา ๒๐๑๙ หรือไม่ อย่างไร
ผู้ตอบ : รัฐมนตรีว่าการกระทรวงศึกษาธิการ ตอบชี้แจงกระทู้โดยสรุปดังนี้
นายณัฏฐพล ทีปสุวรรณ รัฐมนตรีว่าการกระทรวงศึกษาธิการตอบชี้แจงว่า กระทรวงศึกษาธิการไม่มีนโยบายทบทวนมติคณะรัฐมนตรี และจากการไปตรวจดูโรงเรียนขนาดเล็ก ๑๐๐ กว่าโรงเรียน พบว่ามีโรงเรียนไม่น้อยกว่าร้อยละ ๙๐ ที่นักเรียนไม่ได้รับการเรียนการสอน ที่มีคุณภาพขั้นพื้นฐานและสามารถแข่งขันในโลกปัจจุบันได้ ทั้งนี้ ปัจจุบันมีโรงเรียนขนาดเล็กที่มีนักเรียน จำนวนไม่เกิน ๑๒๐ คน ประมาณ ๑๕,๐๐๐ โรงเรียน โดยมีโรงเรียนที่จะไม่ควบรวม ๕,๐๐๐ โรงเรียน ส่วนโรงเรียนที่ควบรวมจะเป็นโรงเรียนที่มีสถานที่ใกล้กัน มีจำนวนครูกับนักเรียนไม่สอดคล้องกันไม่สามารถจัดการเรียนการสอนได้อย่างมีประสิทธิภาพ แต่จะมีการจัดสรรงบประมาณให้แก่นักเรียนที่มีค่าใช้จ่ายในการเดินทางเพิ่มขึ้น รวมถึงมีแนวทางบริหารจัดการให้แก่ผู้อำนวยการโรงเรียนและครูที่ได้รับผลกระทบ ส่วนการเรียนการสอนในสถานการณ์การแพร่ระบาดของโรคติดเชื้อไวรัสโคโรนา ๒๐๑๙ นั้น หากมีการแพร่ระบาดในวงกว้างโรงเรียนขนาดเล็กจะมีครูไม่เพียงพอที่จะสอนทุกชั้นเรียนและไม่ครอบคลุมการเรียนการสอนออนไลน์ได้ทั่วทุกโรงเรียน ดังนั้น โรงเรียนขนาดเล็กที่จะไม่ควบรวมจึงต้องเป็นโรงเรียนที่ได้รับงบประมาณ มีครูสอนครบทุกชั้นเรียนหรือมีความสามารถในการสอนควบชั้นได้
(โปรดตรวจสอบการถาม-ตอบ กระทู้ถามที่เป็นทางการ จากสำนักงานเลขาธิการวุฒิสภาอีกครั้ง)
วันพฤหัสบดีที่ 1 ตุลาคม 2563
การเตรียมการเลือกตั้งสมาชิกสภาท้องถิ่นหรือผู้บริหารท้องถิ่น
สรุปการตอบกระทู้ถามในการประชุมวุฒิสภา วันจันทร์ที่ ๑๐ สิงหาคม ๒๕๖๓
เรื่อง การเตรียมการเลือกตั้งสมาชิกสภาท้องถิ่นหรือผู้บริหารท้องถิ่น
(เป็นเรื่องที่เลื่อนมาจากการประชุมวุฒิสภา ครั้งที่ ๑๕ (สมัยสามัญประจำปีครั้งที่หนึ่ง) วันจันทร์ที่ ๒๐ กรกฎาคม ๒๕๖๓)
ผู้ตั้งกระทู้ถาม นายเฉลิมชัย เฟื่องคอน
ถาม รัฐมนตรีว่าการกระทรวงมหาดไทย
ผู้ตอบ รัฐมนตรีว่าการกระทรวงมหาดไทย
ผู้ถาม : นายเฉลิมชัย เฟื่องคอน ถามกระทู้โดยสรุปดังนี้
ตามที่ได้มีพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น พ.ศ. ๒๕๖๒ ซึ่งได้ประกาศในราชกิจจานุเบกษา เมื่อวันที่ ๑๖ เมษายน ๒๕๖๒ โดยมีผลใช้บังคับตั้งแต่วันที่ ๑๗ เมษายน ๒๕๖๒ เป็นต้นไป และกฎหมายหรือระเบียบการต่าง ๆ ที่เกี่ยวข้องกับการเลือกตั้งสมาชิกสภาท้องถิ่นหรือผู้บริหารท้องถิ่นได้ประกาศใช้ครบถ้วนแล้ว แต่ต้องรอให้มีการกำหนดวันเลือกตั้งหรือทิศทางที่ชัดเจนก่อน
ขอเรียนถามว่า กระทรวงมหาดไทยได้มีแผนการเตรียมความพร้อมในการเลือกตั้งสมาชิกสภาท้องถิ่นหรือผู้บริหารท้องถิ่นในเรื่องเกี่ยวกับการจัดทำแผนดำเนินการเลือกตั้ง การเตรียมการด้านงบประมาณ บุคลากรและการอบรมข้อกฎหมาย ระเบียบที่เกี่ยวข้อง การเตรียมด้านข้อมูลทะเบียนราษฎร และผู้มีสิทธิเลือกตั้ง การสรรหาบุคคลเพื่อแต่งตั้งเป็นคณะกรรมการการเลือกตั้งประจำองค์กรปกครองส่วนท้องถิ่น คณะกรรมการประจำหน่วยเลือกตั้งและการประชาสัมพันธ์การเลือกตั้งอย่างไร และคาดว่าจะนำเสนอคณะรัฐมนตรีเพื่อขอรับความเห็นชอบกำหนดวันเลือกตั้งสมาชิกสภาท้องถิ่นหรือผู้บริหารท้องถิ่นขององค์กรปกครองส่วนท้องถิ่นในแต่ละรูปแบบได้เมื่อใด
ผู้ตอบ : รัฐมนตรีว่าการกระทรวงมหาดไทย ตอบชี้แจงกระทู้โดยสรุปดังนี้
พลเอก อนุพงศ์ เผ่าจินดา รัฐมนตรีว่าการกระทรวงมหาดไทยตอบชี้แจงว่า หลังจากที่ได้มีการออกกฎหมายเกี่ยวกับการเลือกตั้งท้องถิ่น เป็นหน้าที่และอำนาจของคณะกรรมการการเลือกตั้งที่จะต้องดำเนินการในส่วนที่เกี่ยวข้องนั้นได้มีการออกระเบียบแล้ว จำนวน ๑๐ ฉบับ และการสรรหาคณะกรรมการการเลือกตั้งในท้องถิ่น การอบรมเจ้าหน้าที่รวมถึงการประชาสัมพันธ์การเลือกตั้งท้องถิ่นในภาพรวมในส่วนของกระทรวงมหาดไทยนั้น หน่วยงานที่เกี่ยวข้องได้เตรียมการเป็นที่เรียบร้อยแล้วตามอำนาจหน้าที่ของตนเอง เช่น การแบ่งเขตการเลือกตั้งดำเนินการใกล้เสร็จสิ้นแล้ว ยังคงเหลือพื้นที่ที่ยกฐานะการแบ่งเขตการปกครองจึงยังไม่เรียบร้อย การประกาศจำนวนราษฎร และเรื่องการรวมหมู่บ้านที่มีราษฎรรวมกันไม่ถึง ๒๕ คน จะต้องรวมหมู่บ้านที่มีเขตติดต่อกันเป็นเขตเลือกตั้ง รวมเป็น ๑๕๐ เขตเลือกตั้ง ซึ่งได้ประกาศไปแล้วในเดือนมกราคม ๒๕๖๓ ดังนั้น เมื่อมีการประกาศจัดการเลือกตั้งแล้วก็จะมีการประกาศรายชื่อผู้มีสิทธิเลือกตั้งประจำหน่วยเลือกตั้ง สำหรับกรมส่งเสริมการปกครองท้องถิ่นได้ตั้งงบประมาณขององค์กรปกครองส่วนท้องถิ่นทุกรูปแบบ ซึ่งจะดำเนินการเลือกตั้งและใช้งบประมาณขององค์กรปกครองส่วนท้องถิ่นเอง อาจจะต้องใช้เงินสำรอง เงินสะสมของจังหวัดบ้าง และหากไม่เพียงพอก็สามารถเบิกจากงบกลาง นอกจากนี้ได้รับการประสานจากคณะกรรมการการเลือกตั้งว่าในช่วงการระบาดของโควิด ๑๙ ขอให้ลดจำนวนผู้มีสิทธิเลือกตั้งต่อหน่วยเลือกลง จาก ๑,๐๐๐ คน เหลือ ๖๐๐ คน ซึ่งจะทำให้มีหน่วยเลือกตั้งเพิ่มขึ้นไม่ต่ำกว่าร้อยละ ๒๐ ต้องมีเจ้าหน้าที่และงบประมาณที่ดำเนินการเพิ่มมากขึ้น รวมถึงต้องเตรียมอุปกรณ์และเครื่องมือเกี่ยวกับการป้องกันโรคโควิด ๑๙ ไว้ด้วย จึงเป็นภาระค่าใช้จ่ายที่เพิ่มขึ้นมา กระทรวงมหาดไทยจะเสนอเรื่องการเลือกตั้งท้องถิ่นให้คณะรัฐมนตรีพิจารณากำหนดการเลือกตั้งโดยประสานงานร่วมกับคณะกรรมการการเลือกตั้งเพื่อกำหนดวันเลือกตั้งเมื่อทุกฝ่ายมีความพร้อมต่อไป
วันพฤหัสบดีที่ 1 ตุลาคม 2563
นางยุพา ทวีวัฒนะกิจบวร ปลัดกระทรวงวัฒนธรรมเข้ากราบสักการะสิ่งศักดิ์สิทธิ์ประจำกระทรวงวัฒนธรรม และบริเวณศูนย์วัฒนธรรมแห่งประเทศไทย เนื่องในโอกาสเข้ารับตำแหน่งปลัดกระทรวงวัฒนธรรม
นางยุพา ทวีวัฒนะกิจบวร ปลัดกระทรวงวัฒนธรรม เข้ากราบสักการะสิ่งศักดิ์สิทธิ์ประจำกระทรวงวัฒนธรรม และบริเวณศูนย์วัฒนธรรมแห่งประเทศไทย เนื่องในโอกาสเข้ารับตำแหน่งปลัดกระทรวงวัฒนธรรม
วันที่ ๑ ตุลาคม ๒๕๖๓ เวลา ๐๙.๐๙ น. นางยุพา ทวีวัฒนะกิจบวร ปลัดกระทรวงวัฒนธรรม เข้ากราบสักการะสิ่งศักดิ์สิทธิ์ประจำกระทรวงวัฒนธรรม และบริเวณศูนย์วัฒนธรรมแห่งประเทศไทย เนื่องในโอกาสเข้ารับตำแหน่งปลัดกระทรวงวัฒนธรรม โดยมีนายเกรียงศักดิ์ บุญประสิทธิ์ หัวหน้าผู้ตรวจราชการกระทรวงวัฒนธรรม ผู้ตรวจราชการกระทรวงวัฒนธรรม ผู้บริหาร ข้าราชการ และเจ้าหน้าที่กระทรวงวัฒนธรรม ให้การต้อนรับ ณ อาคารวัฒนธรรมวิศิษฏ์ กระทรวงวัฒนธรรม
วันพฤหัสบดีที่ 1 ตุลาคม 2563
สปอตโทรทัศน์ กฐินพระราชทาน กห. ประจำปี 2563
พระบาทสมเด็จพระเจ้าอยู่หัว ทรงพระกรุณาโปรดเกล้าฯ พระราชทานผ้าพระกฐิน ให้กระทรวงกลาโหมนำไปถวายพระสงฆ์จำพรรษา
วันพฤหัสบดีที่ ๒๙ ตุลาคม ๒๕๖๓ เวลา ๑๔.๐๐ นาฬิกา
ณ วัดราชสิทธาราม ราชวรวิหาร ถนนอิสรภาพ แขวงวัดอรุณ เขตบางกอกใหญ่ กรุงเทพฯ
กระทรวงกลาโหมขอเชิญชวนพี่น้องประชาชนร่วมบริจาคทุนทรัพย์ได้ที่
ธนาคารทหารไทย สาขากระทรวงกลาโหม
บัญชีออมทรัพย์ เลขที่ 039-2-82349-8
ชื่อบัญชี “การถวายผ้าพระกฐินพระราชทาน กห. ประจำปี 2563”
วันพฤหัสบดีที่ 1 ตุลาคม 2563
โฆษก สธ. ย้ำสวมหน้ากาก ล้างมือ ป้องกันโรคติดต่อ
โฆษกกระทรวงสาธารณสุข ย้ำประชาชนสวมหน้ากาก ล้างมือ เว้นระยะห่าง ป้องกันโรคติดต่อ ชี้การปฏิบัติอย่างจริงจังที่ผ่านมา ช่วยรักษาสถานการณ์โควิด 19 ให้อยู่ในระดับต่ำ และยังช่วยลดโรคไข้หวัดใหญ่ โรคอุจจาระร่วงได้
โฆษกกระทรวงสาธารณสุข ย้ำประชาชนสวมหน้ากาก ล้างมือ เว้นระยะห่าง ป้องกันโรคติดต่อ ชี้การปฏิบัติอย่างจริงจังที่ผ่านมา ช่วยรักษาสถานการณ์โควิด 19 ให้อยู่ในระดับต่ำ และยังช่วยลดโรคไข้หวัดใหญ่ โรคอุจจาระร่วงได้
วันนี้ (1 ตุลาคม 2563) แพทย์หญิงพรรณประภา ยงค์ตระกูล โฆษกกระทรวงสาธารณสุข ให้สัมภาษณ์ว่า สถานการณ์โรคโควิด 19 ทั่วโลกยังคงพบผู้ติดเชื้อรายใหม่ต่อเนื่อง วันนี้มีรายงานผู้ติดเชื้อรายใหม่ 313,858 ราย รวมผู้ติดเชื้อสะสมทั่วโลกกว่า 34 ล้านราย ส่วนประเทศไทย ผู้ติดเชื้อรายใหม่เป็นผู้เดินทางจากต่างประเทศ 5 ราย ทุกรายเข้ากักตัวในสถานที่รัฐจัดให้ และสถานกักตัวที่รัฐกำหนด ผู้ป่วยสะสมทั้งสิ้น 3,569 ราย อยู่ในลำดับที่ 138 ของโลก ซึ่งประชาชนจะต้องมีวินัย การ์ดอย่าตก เพื่อป้องกันการกลับมาระบาดระลอกใหม่
แพทย์หญิงพรรณประภากล่าวต่อว่า กระทรวงสาธารณสุข โดยกรมควบคุมโรค ได้สำรวจการรับรู้ ทัศนคติ และพฤติกรรมสุขภาพของประชาชนเรื่องโรคโควิด 19 (ดีดีซีโพล) ทั้งหมด 21 ครั้ง ตั้งแต่ก่อนการระบาดของ
โรคโควิด 19 ในประเทศไทย ช่วงเดือนมกราคม - เดือนกุมภาพันธ์ พ.ศ. 2563 ระหว่างการระบาดเป็นวงกว้างในช่วงเดือนมีนาคม - เมษายน พ.ศ. 2563 จนถึงครั้งล่าสุด เก็บข้อมูลจากการสำรวจออนไลน์ระหว่างวันที่ 16 - 28 กันยายน พ.ศ. 2563 มีผู้ตอบแบบสอบถามทั้งหมด 1,729 คน พบว่า ประชาชนมีแนวโน้มในการมีพฤติกรรมสุขภาพลดลง ไม่ว่าจะเป็นการสวมหน้ากากในช่วงไม่มีอาการที่ลดลงอย่างต่อเนื่อง จากที่เคยสูงสุดร้อยละ 93.5 เหลือร้อยละ 66.9 ส่วนการสวมหน้ากากเมื่อมีอาการป่วยมีแนวโน้มคงที่คือร้อยละ 91 แต่ก็น้อยกว่าช่วงที่มีการระบาดภายในประเทศ (มีนาคม - พฤษภาคม) ที่สูงถึงร้อยละ 94.9 เมื่อสอบถามว่าจะเลิกสวมหน้ากากเมื่อไหร่ ประชาชนตอบว่าจะสวมหน้ากากต่อเนื่องลดลง เหลือเพียงร้อยละ 55.3, จะเลิกสวมหน้ากากเมื่อไม่มีรายงานผู้ป่วยในประเทศร้อยละ 43.7, ไม่มีรายงานในต่างประเทศ ร้อยละ 37.7 นอกจากนี้พบว่า ประชาชนมีแนวโน้มเลือกสวมหน้ากากอนามัยเมื่อไม่มีอาการป่วยเพิ่มขึ้น ตั้งแต่เดือนกรกฎาคม 2563 เป็นต้นมา เนื่องจากหาซื้อได้ง่ายและราคาถูกลง
แพทย์หญิงพรรณประภากล่าวต่อไปว่า ขอย้ำให้ประชาชนร่วมมือกันปฏิบัติตามมาตรการที่กำหนดอย่างเข้มข้น เป็นนิสัย โดยเฉพาะการสวมหน้ากากผ้า/หน้ากากอนามัยทุกครั้งที่ออกนอกบ้านและตลอดเวลาขณะอยู่ในพื้นที่สาธารณะ ล้างมือบ่อยๆ ด้วยน้ำและสบู่หรือเจลแอลกอฮอล์ กินร้อน ใช้ช้อนกลางส่วนตัว เว้นระยะห่างลดการสัมผัสใกล้ชิดกับผู้อื่น หลีกเลี่ยงการเข้าไปอยู่ในสถานที่แออัด และลงทะเบียนเข้าออกสถานที่ที่ใช้บริการด้วยแพลตฟอร์มไทยชนะ เพื่อช่วยกันรักษาสถานการณ์ให้อยู่ในระดับต่ำต่อไป และยังช่วยทำให้การเจ็บป่วยด้วยโรคระบบทางเดินหายใจลดลงด้วย โดยในปีนี้ตั้งแต่ 1 มกราคม–26 กันยายน 2563 พบผู้ป่วยโรคไข้หวัดใหญ่ลดลง มีรายงานผู้ป่วยเพียง 110,930 ราย เสียชีวิต 4 ราย ขณะที่ในช่วงเดียวกันของปี 2562 มีรายงานผู้ป่วย 304,4225 ราย โรคอุจจาระร่วงเฉียบพลัน 621,445 ราย เสียชีวิต 2 ราย ลดลงจากในช่วงเดียวกันปี 2562 ที่พบ 883,449 ราย เสียชีวิต 5 ราย
************************** 1 ตุลาคม 2563
วันพฤหัสบดีที่ 1 ตุลาคม 2563
ความคืบหน้าในการจัดทำ และเสนอร่าง พ.ร.บ. ว่าด้วยการขจัดการเลือกปฏิบัติต่อบุคคล พ.ศ. ...
สรุปการตอบกระทู้ถามในการประชุมวุฒิสภา วันจันทร์ที่ ๓ สิงหาคม ๒๕๖๓
เรื่อง ความคืบหน้าในการจัดทำ และเสนอร่าง พ.ร.บ. ว่าด้วยการขจัดการเลือกปฏิบัติต่อบุคคล พ.ศ. ...
ผู้ตั้งกระทู้ถาม นายมณเฑียร บุญตัน
ถาม นายกรัฐมนตรี
ผู้ตอบ รัฐมนตรีว่าการกระทรวงยุติธรรม
ผู้ถาม : นายมณเฑียร บุญตัน ถามกระทู้โดยสรุปดังนี้
ด้วยรัฐธรรมนูญแห่งราชอาณาจักรไทย พุทธศักราช ๒๕๖๐ มาตรา ๒๗ บัญญัติหลักการ ที่เกี่ยวข้องกับการเลือกปฏิบัติโดยไม่เป็นธรรมในด้านต่าง ๆ ทั้งนี้ การเลือกปฏิบัติหมายความรวมถึง การกระทำ งดเว้นการกระทำ ทั้งทางตรงและทางอ้อม โดยเจตนาและไม่เจตนา ซึ่งทำให้บุคคลสูญเสียโอกาส หรือไม่สามารถใช้สิทธิเสรีภาพ
หรือไม่ได้รับความคุ้มครองภายใต้กฎหมายอย่างเท่าเทียมกัน โดยปัจจุบันมีการออกกฎหมายที่เกี่ยวกับการเลือกปฏิบัติกระจายอยู่ในหลายฉบับ อย่างไรก็ตามรัฐบาลควร มีนโยบายหรือมาตรการในการรณรงค์เกี่ยวกับการเลือกปฏิบัติอย่างเป็นรูปธรรม
ขอเรียนถามว่ารัฐบาลได้ดำเนินการเกี่ยวกับกฎหมายการขจัดการเลือกปฏิบัติต่อบุคคล รวมถึงกระบวนการจัดทำร่างกฎหมาย และเตรียมเสนอเข้าสู่การพิจารณาของรัฐสภา อีกทั้งมีแนวคิดที่จะบรรจุไว้ในกฎหมายปฏิรูปหรือไม่ อย่างไร ตลอดจนคาดว่าจะใช้ระยะเวลาเท่าใดในตราพระราชบัญญัติฉบับนี้รัฐบาลจะมีแนวทางหรือ มาตรการ
ผู้ตอบ : รัฐมนตรีว่าการกระทรวงยุติธรรม ตอบชี้แจงกระทู้โดยสรุปดังนี้
นายสมศักดิ์ เทพสุทิน รัฐมนตรีว่าการกระทรวงยุติธรรมผู้ได้รับมอบหมายให้ตอบกระทู้ถามตอบชี้แจงว่า กฎหมายว่าด้วยการขจัดการเลือกปฏิบัติต่อบุคคล พ.ศ. .... มีความเกี่ยวข้องกับบุคคลในหลากหลายประเภท
ดังนั้น จำเป็นต้องรับฟังความคิดเห็นอย่างรอบด้าน ทั้งนี้ รัฐบาลที่ผ่านมาได้ออกกฎหมายเกี่ยวกับการป้องกัน การเลือกปฏิบัติในกลุ่มเปราะบางต่าง ๆ ไว้เป็นจำนวนมากอย่างไร ก็ตามหลายฝ่ายเห็นร่วมกันว่าควรจัดทำ กฎหมายกลางเพื่อให้สอดคล้องกับรัฐธรรมนูญมาตรา ๒๗ กระทรวงยุติธรรมจึงได้แต่งตั้งคณะกรรมการศึกษาโดยเชิญหน่วยงานที่เกี่ยวข้องและภาคประชาสังคม เสนอแนะปัญหาและหลักการต่าง ๆ และเห็นชอบในหลักการร่วมกันว่า ควรยกร่างกฎหมายโดยได้แต่งตั้งคณะทำงานยกร่างกฎหมาย เมื่อวันที่ ๑๕ มกราคม ๒๕๖๓ และได้มีการประชุม เมื่อวันที่ ๑๗ มีนาคม ๒๕๖๓ และจะมีการประชุมครั้งต่อไปในวันที่ ๔ สิงหาคม ๒๕๖๓ นอกจากนี้ยังได้ขอตั้งงบประมาณประจำปี ๒๕๖๔ เพื่อดำเนินการรับฟังความคิดเห็นของประชาชน ทั้งนี้คาดว่าจะดำเนินการแล้วเสร็จภายในปีงบประมาณ ๒๕๖๔ อย่างไรก็ตาม หลักกฎหมายนี้จะคุ้มครองมิให้มีการเลือกปฏิบัติต่อบุคคล ในส่วนกรณี กลุ่มเปราะบางต่าง ๆ อาทิ กลุ่มชาติพันธุ์ ผู้ติดเชื้อ HIV กลุ่มความหลากหลายทางเพศ กลุ่มคนพิการ จะมีกฎหมาย หรือข้อกำหนดต่าง ๆ เพื่อดำเนินการและบังคับใช้แต่บางกรณีอาจมีความจำเป็น ต้องตั้งคณะกรรมการเข้ามาดูแล แก้ไขปัญหาการเลือกปฏิบัติเป็นการเฉพาะ
วันพฤหัสบดีที่ 1 ตุลาคม 2563
ทูตพาณิชย์ญี่ปุ่นหารือบีโอไอ
ทูตพาณิชย์ญี่ปุ่นหารือบีโอไอ
ทูตพาณิชย์ญี่ปุ่นหารือบีโอไอ
นายชนินทร์ ขาวจันทร์ ที่ปรึกษาด้านการลงทุน สำนักงานคณะกรรมการส่งเสริมการลงทุน (บีโอไอ)(ซ้าย) ให้การต้อนรับ Mr. Shotaro SANO ผู้ช่วยทูตฝ่ายการพาณิชย์ สถานเอกอัครราชทูตญี่ปุ่นประจำประเทศไทย เพื่อหารือถึงภาวะการลงทุนภายใต้สถานการณ์โควิด-19 และความเป็นไปได้ในการร่วมมือเพื่อชักจูงการลงทุนจากประเทศญี่ปุ่น ที่จะยกระดับอุตสาหกรรมและเศรษฐกิจของประเทศไทยในอนาคตณ สำนักงานคณะกรรมการส่งเสริมการลงทุน ถนนวิภาวดีรังสิต กรุงเทพฯ เมื่อเร็วๆ นี้
วันพฤหัสบดีที่ 1 ตุลาคม 2563
รมช.ธรรมนัส เปิดโครงการฝึกอบรมก่อนมอบหนังสืออนุญาต ส.ป.ก.4-01
รมช.ธรรมนัส เปิดโครงการฝึกอบรมก่อนมอบหนังสืออนุญาต ส.ป.ก.4-01 ให้เกษตรได้รับความรู้ พร้อมพัฒนาอาชีพเกษตรกรรม
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยภายหลัง เป็นประธานเปิดโครงการฝึกอบรมก่อนมอบหนังสืออนุญาตให้เข้าทำประโยชน์ในเขตปฏิรูปที่ดิน
(ส.ป.ก. 4-01) พร้อมมอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก. 4-01) แก่เกษตรกร ณ หอประชุมอนาลโย ศาลากลางจังหวัดหนองบัวลำภู ว่า กระทรวงเกษตรและสหกรณ์ โดย สำนักงานการปฏิรูปที่ดินเพื่อเกษตรกรรม มีนโยบายก่อนที่จะดำเนินการมอบหนังสืออนุญาต ส.ป.ก. 4-01 นั้น เกษตรกรจะต้องได้รับความรู้เกี่ยวกับสิทธิการใช้ประโยชน์ในที่ดินและหน้าที่ของเกษตรกรในเขตปฏิรูปที่ดิน การพัฒนาอาชีพ และการสร้างรายได้ให้กับเกษตรกร รวมถึงการเข้าถึงแหล่งเงินทุน เพื่อให้เกษตรกร มีรายได้ และสามารถพึงพาตนเองได้อย่างยั่งยืน
“วันนี้มีความยินดีที่ได้มามอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก. 4-01) แก่เกษตรกร จำนวน 150 ราย โดยกระทรวงเกษตรฯ จะเข้ามาดูแลและส่งเสริมการประกอบอาชีพอย่างครบวงจร เพื่อให้เกษตรกรนำไปใช้พัฒนาอาชีพและสร้างรายได้ สร้างแรงจูงใจในการประกอบอาชีพเกษตรกรรม และยกระดับคุณภาพของเกษตรกร “ ร้อยเอก ธรรมนัส กล่าว
นายสุริยน พัชรครุกานนท์ รองเลขาธิการสำนักงานการปฏิรูปที่ดินเพื่อเกษตรกรรม กล่าวเพิ่มเติมว่า จังหวัดหนองบัวลำภูมีพระราชกฤษฎีกากำหนดเป็นเขตปฏิรูปที่ดิน จำนวน 6 อำเภอ เนื้อที่ 1,182,958 ไร่ พื้นที่ดำเนินการ จำนวน 973,551 ไร่ และจัดให้เกษตรกรไปแล้ว จำนวน 953,497 ไร่ คงเหลือเนื้อที่ประมาณ 20,054 ไร่  ผลการจัดที่ดิน เป็นที่ดินแปลงเกษตรกรรม จำนวน 50,737 ราย 63,248 แปลง   เนื้อที่ 937,406 ไร่ และที่ดินแปลงที่อยู่อาศัย จำนวน 31,920 ราย 34,735 แปลง เนื้อที่ 16,091 ไร่
ทั้งนี้ ในปีงบประมาณ พ.ศ.2563 ส.ป.ก.หนองบัวลำภู ดำเนินการจัดที่ดินได้ทั้งสิ้น 1,499 ราย 1,585 แปลง เนื้อที่ 11,712-0-04 ไร่ แบ่งเป็น ที่ดินแปลงเกษตรกรรม จำนวน 920 ราย 968 แปลง เนื้อที่ 11,403-0-82 ไร่ ที่ดินแปลงชุมชน จำนวน 579 ราย 617 แปลง เนื้อที่ 308-3-22 ไร่
วันพฤหัสบดีที่ 1 ตุลาคม 2563
สำนักงานปลัดกระทรวงกลาโหม จัดพิธีแสดงความยินดีแก่นายทหารสัญญาบัตรได้รับพระราชทานยศทหารชั้นนายพล ประจำปีงบประมาณ 2564
พลเอก ณัฐ อินทรเจริญ ปลัดกระทรวงกลาโหม เป็นประธานในพิธีแสดงความยินดีแก่นายทหารสัญญาบัตรที่ได้รับพระราชทานยศทหารชั้นนายพล ประจำปีงบประมาณ พ.ศ. 2564
ครั้งที่ 1 (ต.ค.63) และพิธีรายงานตัวของนายทหารสัญญาบัตรที่ได้รับพระกรุณาโปรดเกล้าโปรดกระหม่อมย้ายเข้ามารับราชการในสำนักงานปลัดกระทรวงกลาโหม รวมทั้งสิ้น 97 นาย ณ ห้องพินิตประชานาถ ในศาลาว่าการกลาโหม
ซึ่งนับเป็นพระมหากรุณาธิคุณอย่างหาที่สุดมิได้ นับเป็นเกียรติประวัติ ความภาคภูมิใจ อีกทั้งจะเป็นแนวทางในการสร้างประโยชน์ต่อสำนักงานปลัดกระทรวงกลาโหม ประเทศชาติ และประชาชนสืบไป
วันพฤหัสบดีที่ 1 ตุลาคม 2563
บิ๊กป้อม  ย้ำ ก แรงงาน เร่งแผนพัฒนากำลังคน ให้มีความรู้และทักษะฝีมือรองรับอุตสาหกรรม พัฒนาเศรษฐกิจประเทศ
พลเอกประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการพัฒนาแรงงานและการประสานงานการฝึกอาชีพแห่งชาติ (กพร.ปช.) ครั้งที่ 1/2563 ณ ห้องประชุม 109 ชั้น 1 สำนักงานปลัดนายกรัฐมนตรี ทำเนียบรัฐบาล ย้ำ ก แรงงาน เร่งแผนพัฒนากำลังคน
วันนี้ 1 ตุลาคม 2563 เวลา 10.00 น. พลเอกประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการพัฒนาแรงงานและการประสานงานการฝึกอาชีพแห่งชาติ (กพร.ปช.) ครั้งที่ 1/2563 ณ ห้องประชุม 109 ชั้น 1 สำนักงานปลัดนายกรัฐมนตรี ทำเนียบรัฐบาล โดยมี นายสุชาติ ชมกลิ่น รัฐมนตรีว่าการกระทรวงแรงงาน เป็นรองประธาน นางนฤมล ภิญโญสินวัฒน์ รัฐมนตรีช่วยว่าการกระทรวงแรงงาน และนายสุทธิ สุโกศล ปลัดกระทรวงแรงงานเข้าร่วมประชุม พร้อมด้วยหน่วยงานทั้งภาครัฐและเอกชนที่เกี่ยวข้อง ซึ่งมีกรมพัฒนาฝีมือแรงงานเป็นฝ่ายเลขานุการฯ โดยที่ประชุมรับทราบการดำเนินงานของคณะอนุกรรมการที่อยู่ภายใต้คณะกรรมการพัฒนาแรงงานและประสานงานการฝึกอาชีพแห่งชาติ (กพร.ปช.) รวมถึงร่วมพิจารณาแนวทางการจัดทำแผนพัฒนากำลังคนรองรับอุตสาหกรรมเป้าหมาย S-Curve ปี พ.ศ. 2564-2565 ของหน่วยงานที่มีภารกิจด้านการจัดการศึกษาและการฝึกอบรมของส่วนราชการ ตลอดจนแนวทางการพัฒนาอาชีพคนพิการตามพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 และที่แก้ไขเพิ่มเติม (ฉบับที่ 2) พ.ศ. 2556 และกองทุนส่งเสริมและพัฒนาคุณภาพชีวิตคนพิการ
พลเอก ประวิตร วงษ์สุวรรณ รองนายกรัฐมนตรี กล่าวว่า ตามที่ประเทศไทยประสบปัญหาการจ้างงานลดลง อัตราการว่างงานเพิ่มขึ้น อันเกิดจากภาวะเศรษฐกิจถดถอย การแพร่ระบาดของโรคโควิด ๑๙ และเทคโนโลยีที่เปลี่ยนแปลงไปอย่างรวดเร็ว ทำให้ความต้องการแรงงานของภาคอุตสาหกรรมเปลี่ยนแปลงไปจากเดิม ภาครัฐจึงต้องใช้กลไกการดำเนินงานของคณะกรรมการพัฒนาแรงงานและประสานงานการฝึกอาชีพแห่งชาติ ที่มีองค์ประกอบมาจากหน่วยงานที่เกี่ยวข้องในการพัฒนากำลังแรงงานของประเทศจากทุกภาคส่วน มาร่วมกันวางแผนการพัฒนากำลังคน และจับคู่คนกับงานให้เหมาะสม ทำให้แรงงานไทยสามารถสร้างงาน สร้างอาชีพ เพื่อให้เศรษฐกิจและสังคมไทยสามารถเดินหน้าต่อไปได้ในชีวิตวิถีใหม่หรือ New Normal และเทคโนโลยีที่มีการเปลี่ยนแปลงอย่างพลิกผัน
พลเอกประวิตรยังได้กล่าวขอบคุณคณะกรรมการที่ได้มาร่วมกันเสนอแนะข้อคิดเห็นที่เป็นประโยชน์ต่อการกำหนดนโยบายการพัฒนากำลังคนทุกระดับของประเทศ ในการเตรียมความพร้อมแรงงานใหม่ และยกระดับฝีมือแรงงานที่อยู่ในตลาด แรงงาน ให้มีความรู้และทักษะตรงตามความต้องการของภาคอุตสาหกรรม ซึ่งจะต้องได้รับความร่วมมือจากทุกภาคส่วน ทั้งภาคการศึกษา ภาครัฐ และภาคเอกชน ขอให้ทุกหน่วยงานบูรณาการการทำงานร่วมกัน เพื่อให้การพัฒนากำลังคนของประเทศเป็นเอกภาพ และเป็นไปในทิศทางเดียวกัน
วันพฤหัสบดีที่ 1 ตุลาคม 2563
ใบขับขี่ตลอดชีพ
สรุปการตอบกระทู้ถามในการประชุมวุฒิสภา วันจันทร์ที่ ๑๐ สิงหาคม ๒๕๖๓
เรื่อง ใบขับขี่ตลอดชีพ
ผู้ตั้งกระทู้ถาม นายคำนูณ สิทธิสมาน
ถาม รัฐมนตรีว่าการกระทรวงคมนาคม
ผู้ตอบ รัฐมนตรีช่วยว่าการกระทรวงคมนาคม (นายถาวร เสนเนียม)
ผู้ถาม : นายคำนูณ สิทธิสมาน ถามกระทู้โดยสรุปดังนี้
ตามที่มีข่าวจากกรมการขนส่งทางบกว่า สาเหตุส่วนหนึ่งของการเกิดอุบัติเหตุทางถนนมาจากผู้ขับขี่รถที่สูงอายุและมีใบอนุญาตขับรถตลอดชีพ แต่มีสภาพร่างกายไม่พร้อม และแม้ว่าปัจจุบันจะยกเลิกใบอนุญาตขับรถตลอดชีพแล้ว แต่ยังคงมีผู้มีใบอนุญาตขับรถตลอดชีพประมาณหนึ่งล้านคนกรมการขนส่งทางบกจึงมีแนวคิดให้ผู้มีใบอนุญาตขับรถตลอดชีพมาทำการทดสอบสมรรถภาพความพร้อมในการขับขี่อีกครั้ง ข่าวดังกล่าวถูกวิพากษ์วิจารณ์และต่อต้านอย่างกว้างขวางในโซเชียลมีเดีย อย่างไรก็ดี ในเวลาต่อมากรมการขนส่งทางบกชี้แจงว่า จะไม่ยึดคืนใบอนุญาตขับรถตลอดชีพและไม่เรียกผู้มีใบอนุญาตขับรถตลอดชีพทั้งหมดมาทดสอบสมรรถภาพของร่างกายใหม่หรือทดสอบขับรถใหม่ แต่จะศึกษาถึงแนวทางการคัดกรองผู้ที่ขาดสมรรถภาพหรือมีสภาวะโรคที่แพทย์วินิจฉัยแล้วเห็นว่ามีความเสี่ยงหรือมีผลต่อประสิทธิภาพการขับขี่อย่างปลอดภัย
ขอเรียนถามว่ากระทรวงคมนาคมมีแนวคิดให้ผู้มีใบอนุญาตขับรถตลอดชีพมาทำการทดสอบสมรรถภาพความพร้อมในการขับขี่หรือไม่ อย่างไร และมีนโยบายเกี่ยวกับผู้ขับรถที่สูงอายุอย่างไร
ผู้ตอบ : รัฐมนตรีช่วยว่าการกระทรวงคมนาคม (นายถาวร เสนเนียม) ตอบชี้แจงกระทู้โดยสรุปดังนี้
นายถาวร เสนเนียม รัฐมนตรีช่วยว่าการกระทรวงคมนาคมตอบชี้แจงว่า กรมการขนส่งยืนยันว่าจะไม่ยึดคืนใบอนุญาตขับรถตลอดชีพและไม่เรียกผู้มีใบอนุญาตขับรถตลอดชีพทั้งหมดมาทดสอบสมรรถภาพของร่างกายใหม่หรือทดสอบขับรถใหม่ อย่างไรก็ดี ผู้มีใบอนุญาตขับรถตลอดชีพที่สูงอายุบางคนอาจมีปัญหาในการขับรถหรือแสดงว่าตนมีสมรรถภาพทางร่างกายสูงแม้ว่าจะมีโรคภัยไข้เจ็บหรือมีสมรรถภาพทางร่างกายลดลง กรมการขนส่งจึงได้จัดตั้งคณะทำงานร่วมกับกรมควบคุมโรค กระทรวงสาธารณสุข และแพทยสภาในการพิจารณาศึกษาแนวทางในการคัดกรองผู้มีใบอนุญาตขับรถว่า ยังมีสมรรถภาพในการขับรถได้หรือไม่ นอกจากนี้ในการออกใบอนุญาตขับรถ กรมการขนส่งจะคำนึงถึงการกำหนดสภาวะของโรค การทดสอบภาพทางร่างกาย การอบรมและทดสอบความรู้ของผู้ขอรับใบอนุญาตขับรถ (ภาคทฤษฎี) การอบรมการขับรถและทดสอบความสามารถในการขับรถของผู้ขอรับใบอนุญาต (ภาคปฏิบัติ) การบริหารจัดการ การปรับปรุงรูปแบบใบอนุญาตขับรถ และการควบคุมพฤติกรรมการขับรถด้วยมาตรการตัดแต้ม
(โปรดตรวจสอบการถาม-ตอบ กระทู้ถามที่เป็นทางการ จากสำนักงานเลขาธิการวุฒิสภาอีกครั้ง)
วันพฤหัสบดีที่ 1 ตุลาคม 2563
รมว.ยุติธรรม มอบนโยบายกรมราชทัณฑ์ เน้นการดูแลคุณภาพชีวิตผู้ต้องขัง ลดความแออัดในเรือนจำ - สร้างทักษะอาชีพก่อนคืนคนดี มีคุณภาพสู่สังคม
รมว.ยุติธรรม มอบนโยบายกรมราชทัณฑ์ เน้นการดูแลคุณภาพชีวิตผู้ต้องขัง ลดความแออัดในเรือนจำ - สร้างทักษะอาชีพก่อนคืนคนดี มีคุณภาพสู่สังคม
ในวันพฤหัสบดีที่ ๑ ตุลาคม ๒๕๖๓ เวลา ๑๐.๐๐ น. ณ ห้องสัมมนากรมราชทัณฑ์ ชั้น ๓ อำเภอเมือง จังหวัดนนทบุรี นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมเพื่อมอบนโยบายการปฏิบัติราชการ ประจำปีงบประมาณ พ.ศ.๒๕๖๔ ให้แก่ผู้บริหารกรมราชทัณฑ์ และผู้บัญชาการเรือนจำและทัณฑสถานทั่วประเทศ โดยมี ว่า​ที่​ ร.ต.ธนกฤต จิตรอารีย์รัตน์ เลขานุการ รัฐมนตรีว่าการกระทรวงยุติธรรม นายสามารถ เจนชัยจิตรวนิช ผู้ช่วยรัฐมนตรีว่าการกระทรวงยุติธรรม ศาสตรา​จารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม และนายอายุตม์ สินธพพันธุ์ อธิบดีกรมราชทัณฑ์ เข้าร่วม
นายสมศักดิ์ฯ กล่าวมอบนโยบายว่า ตนเคยมามอบนโยบายไปแล้วเมื่อปีก่อน ซึ่งที่ผ่านมาเป็นที่น่าประทับใจ แต่อาจจะมีข่าวที่ไม่ดีบ้าง อาจจะเป็นการปล่อยข่าวทำลายกัน ตนมีวิจารณญาณ พร้อมที่จะรับฟังทุกคน เพราะการเป็นนักฟังที่ดีจะนำข้อมูลไปใช้ประโยชน์ได้ หากคิดว่าสิ่งที่ทำอยู่เป็นเรื่องที่ถูกต้อง มีเหตุมีผล สามารถคุยกันได้ทุกเรื่อง ถึงแม้จะเป็นเรื่องใหญ่ให้ตนต้องแก้กฎหมายให้ ตนจะทำ การทำงานที่ผ่านมาไม่ใช่เรื่องง่ายหรือยาก แต่เป็นเรื่องของการแก้ปัญหา ผู้บริหารทุกท่านต้องมีวิจารณญาณ ตนอยากให้ระมัดระวัง ในบางครั้งหลายๆ เรื่องรุ่นพี่อาจจะแนะนำรุ่นน้อง ตนขอฝากผู้มีประสบการณ์มากช่วยแนะนำกัน เพราะบางครั้งข่าวที่ออกไป บางเรื่องจริง บางเรื่องไม่จริง ตนไม่อยากให้มีอะไรมารบกวนการทำงาน
"ตนขอตามเรื่องที่เคยให้นโยบายไว้ คือ เรื่องผู้ต้องขังล้นเรือนจำ ตนให้ทำการบ้าน ตอนนี้เรือนจำรับผู้ต้องขังได้เท่าไร ที่ตั้งเป้าไว้ ๓ แสนคน ทำได้หรือไม่ ตอนนี้รองรับได้แล้ว ๒.๙ แสนคน แต่ยังมีผู้ต้องขังอยู่ ๓.๔ แสนคน เป็นหน้าที่ของกรมต้องคิดว่าจะทำอย่างไร ในปีนี้ผู้ต้องขังต้องไม่แออัด หรือหากจะแออัดก็เป็นเพียงชั่วคราว รอการโอนย้าย"
นายสมศักดิ์ฯ กล่าวอีกว่า จะต้องมีบัญชีว่าผู้ต้องขังที่ต้องโทษ ๒ ใน ๓ ในเรือนจำมีจำนวนเท่าไร เพราะได้สิทธิการพักโทษ ตนไม่ทราบว่าผู้ต้องขังมีสิทธิทำเรื่องขอพักโทษหรือไม่ และผู้กระทำผิดซ้ำไม่มีการให้พักโทษ อาจจะต้องมีการปรับอย่างไรได้หรือไม่ และการปล่อยตัวผู้ต้องขังหลังพ้นโทษ การเตรียมความพร้อมก่อนปล่อย หรือฆาตกรต่อเนื่อง หากปล่อยตัวไปจะกลับไปทำผิดอีก ตนอยากให้ทุกท่านช่วยกันคิดว่าจะทำอย่างไร ซึ่งใช้กำไล EM และมีศูนย์ JSOC ที่สามารถติดตามได้ และให้สังคมช่วยติดตาม แต่ต้องมีวิธีอื่นเพื่อให้ออกไปใช้ชีวิตในสังคมได้ เช่น การฝึกอบรมอาชีพ ฯลฯ
นอกจากนี้ ตนมีแนวคิดสร้างนิคมอุตสาหกรรม แต่พวกท่านต้องช่วยกันคิดว่า จะมีอาชีพใดที่เป็นที่ต้องการของตลาดแรงงาน หรือการส่งเสริมเรื่องภาษาต่างอังกฤษ เพื่อให้สามารถส่งออกแรงงานไปทำงานต่างประเทศ รวมถึงการทำบัญชีครัวเรือน หากได้วิชาพื้นฐานอย่างคณิตศาสตร์ และภาษาอังกฤษ จะสามารถต่อยอดไปทำงานอื่นๆ ได้ เป็นการเตรียมความพร้อมก่อนปล่อย สิ่งต่างๆ เหล่านี้หากท่านทั้งหลายตั้งใจ มีข้อมูลดีๆ เชื่อว่าจะสามารถพัฒนาศักยภาพของกรมได้เป็นอย่างดี ในส่วนของการป้องกันโควิด-19 ตนต้องขอชื่นชมผู้บัญชาการเรือนจำทุกท่านที่ควบคุมโรคได้ดีมาก
---------------------------------------------
วันพฤหัสบดีที่ 1 ตุลาคม 2563
“จับกัง1” สั่งเข้ม คนงานเก็บผลไม้ป่าฟินแลนด์ สวีเดน 5,293 ชีวิต ตรวจโควิด-19 ก่อนกลับไทย พร้อมกักตัว 14 วัน ตามมาตรการ ศบค.
นายสุชาติ ชมกลิ่น รัฐมนตรีว่าการกระทรวงแรงงาน ห่วงใยคนงานเก็บผลไม้ป่าในฟินแลนด์และสวีเดน 5,293 คน ที่กำลังทยอยเดินทางกลับประเทศไทยหลังทำงานครบสัญญาจ้าง
โดยกลุ่มแรกจำนวน 498 คน มีกำหนดเดินทางกลับถึงประเทศไทย วันที่ 1 ตุลาคม 2563 และทยอยเดินทางกลับเข้ามาเรื่อยๆ จนถึงวันที่ 22 ตุลาคม 2563 รวมทั้งสิ้นจำนวน 5,293 คน โดยทั้งหมดมีการแสดงผลตรวจโรคโควิด-19 (ภายใน 72 ชม.) ก่อนเดินทางจากประเทศต้นทางเพื่อโดยสารเครื่องบินมาลงที่ท่าอากาศยานสุวรรณภูมิ จากนั้นต้องเข้าสู่สถานกักกัน 14 วัน โดยมี 2 รูปแบบ คือ Alternative State Quarantine (ASQ) สถานกักกันโรคแห่งรัฐทางเลือก และ Organization Quarantine (OQ) สถานกักกันโรคของหน่วยงาน ซึ่งมีนายจ้างเป็นผู้รับผิดชอบค่าใช้จ่ายในการกักตัวในประเทศไทยทั้งหมด ตามมาตรการการเดินทางไปเก็บผลไม้ป่าในฟินแลนด์-สวีเดน ฤดูกาลปี 2020 ของกรมการจัดหางาน
ขณะนี้ได้มอบหมาย กองบริหารแรงงานไทยไปต่างประเทศ และด่านตรวจคนหางาน ท่าอากาศยานสุวรรณภูมิ หน่วยงานในสังกัดกรมการจัดหางาน เป็นผู้รับผิดชอบดูแลแรงงานไทยที่เดินทางกลับมา
เกี่ยวกับเรื่องนี้ กระทรวงแรงงานยึดถือตามนโยบาย พล.อ.ประยุทธ์ จันทร์โอชา นายกรัฐมนตรี ที่ให้ความสำคัญกับการจัดส่งแรงงานไทยไปทำงาน ในต่างประเทศ อย่างมีเกียรติ มีศักดิ์ศรี ซึ่งขณะนี้หลายประเทศแสดงความสนใจแรงงานไทย เนื่องจากแรงงานไทย มีวินัยในการทำงาน มีทักษะฝีมือดี และประเทศไทยมีมาตรการต่างๆ ที่สามารถควบคุมการแพร่ระบาดของเชื้อโควิด – 19 ได้
ทั้งนี้ ในการส่งแรงงานไทยไปทำงานต่างประเทศนั้น จะดำเนินการโดยยึดหลักความปลอดภัยของแรงงานไทยเป็นสำคัญ
ด้านนายสุชาติ พรชัยวิเศษกุล อธิบดีกรมการจัดหางาน กล่าวว่า สำหรับคนงานไทยที่ต้องการเดินทางไปเก็บผลไม้ป่า หรือเดินทางไปทำงานตามฤดูกาล (Seasonal Work) อย่างถูกต้องตามกฎหมาย นอกจากได้รับการคุ้มครองตามกฎหมาย และได้ค่าจ้างที่เหมาะสมแล้ว ยังได้รับการดูแลอย่างดีตามมาตรฐาน ปลอดภัยจากโรค COVID-19 ด้วย ซึ่งเป็นแนวทางที่กระทรวงแรงงาน โดยกรมการจัดหางานวางไว้ เพื่อประโยชน์สูงสุดของคนงานไทย
วันพฤหัสบดีที่ 1 ตุลาคม 2563
รมว.ทส.​ ลงพื้นที่ร่วมกับคณะนายกรัฐมนตรี พบปะประชาชน และตรวจเยี่ยมการเตรียมความพร้อมในการป้องกันและแก้ไขปัญหา "หมอกควันไฟป่า" ณ สำนักงานเทศบาลตำบลแม่ยาว จังหวัด​เชียงราย
รมว.ทส.​ ลงพื้นที่ร่วมกับคณะนายกรัฐมนตรี พบปะประชาชน และตรวจเยี่ยมการเตรียมความพร้อมในการป้องกันและแก้ไขปัญหา "หมอกควันไฟป่า" ณ สำนักงานเทศบาลตำบลแม่ยาว จังหวัด​เชียงราย
รมว.ทส.​ ลงพื้นที่ร่วมกับคณะนายกรัฐมนตรี พบปะประชาชน และตรวจเยี่ยมการเตรียมความพร้อมในการป้องกันและแก้ไขปัญหา "หมอกควันไฟป่า"ณ สำนักงานเทศบาลตำบลแม่ยาว จังหวัด​เชียงราย
วันนี้​ (24 กันยายน 2563)​ เวลา​ประมาณ​ 13.15 น.​ นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​ พร้อมด้วยนายจตุพร​ บุรุษพัฒน์​ ปลัดกระทรวงทรัพยากรธรรมชาติและสิ่งแวดล้อม​ และคณะผู้บริหารระดับสูงในสังกัดกระทรวงฯ​ ลงพื้นที่ร่วมกับ ฯพณฯ นายกรัฐมนตรี พลเอกประยุทธ์ จันทร์โอชา และคณะ​ ในโอกาสพบปะประชาชนและตรวจเยี่ยมการเตรียมความพร้อมในการป้องกันและแก้ไขปัญหา​ "หมอกควันไฟป่า" ณ​ สำนักงานเทศบาลตำบลแม่ยาว​ อำเภอเมืองเชียงราย​ จังหวัดเชียงราย​ โดยโอกาสนี้​ ได้รับฟังและแลกเปลี่ยนความคิดเห็น​และข้อเสนอจากตัวแทนประชาชนในพื้นที่​จังหวัดเชียงราย อีกทั้งได้เยี่ยมชมนิทรรศการการป้องกันและแก้ไขปัญหาไฟป่าและหมอกควัน​ ดังนี้ การบริหารจัดการพื้นที่ การทำปุ๋ยหมัก นำเศษวัสดุเหลือใช้ทางการเกษตรมาทำปุ๋ยหมักลดการเผา การเพาะเห็ดคืนป่า การใช้พลังงานทดแทน การจัดการเศษวัสดุเหลือใช้จากการเกษตรไปใช้ประโยชน์เป็นพลังงานชีวมวล การควบคุมการเกิดไฟ การทำป่าเปียก สร้างฝาย ปลูกหญ้าแฝก การทำฝายฟื้นฟูต้นน้ำตามแนวพระราชดำริ การป้องกันและแก้ไขปัญหาหมอกควันไฟป่าการใช้ Drone อากาศยานไร้คนขับควบคุมระยะไกล ช่วยในการดับไฟใน กรณีที่คนไม่สามารถเข้าพื้นที่ได้ การแก้ไขปัญหาหมอกควัน การใช้เครื่องฟอกอากาศ DIY การใช้แอปพลิเคชันยักษ์ขาว ที่จะรายงานสถานการณ์ฝุ่นควัน PM 2.5  และร่วมกันปลูก “ต้นกาสะลองคำ” ซึ่งเป็นต้นไม้ประจำจังหวัดเชียงราย​ เพื่อรณรงค์ให้ประชาชนร่วม​ "ปลูกต้นไม้​ สู้ไฟ" ในโอกาสนี้ด้วย
ทั้งนี้​การลงพื้นที่ในครั้งนี้ รัฐบาลได้ให้ความสำคัญในการแก้ไขปัญหาการป้องกันแก้ไขปัญหาไฟป่าและหมอกควัน​ ปัญหาที่ดินทำกิน ทั้งในเรื่องปากท้อง​ เรื่องการประกอบอาชีพของประชาชนจังหวัดเชียงราย​ ซึ่งรัฐบาลพร้อมที่จะสนับสนุนอย่างเต็มที่ภายใต้สถานการณ์การแพร่ระบาดของไวรัสโควิด-19 จึงขอให้ทุกคนเข้าใจถึงสถานการณ์และปฏิบัติตามแนวทางด้านสาธารณสุข พร้อมทั้งขอให้เชื่อมั่นในการทำงานของรัฐบาล และทุกภาคส่วนที่มีความมุ่งมั่นในการแก้ไขปัญหา เพื่อให้ประชาชนสามารถกลับมาทำมาหากินได้อีกครั้ง ทุกคนต้องเรียนรู้ ต้องปรับตัวทั้งในการดำเนินชีวิต การประกอบอาชีพ และการดำเนินธุรกิจให้เป็นไปในรูปแบบ New Normal ชีวิตวิถีใหม่ สำหรับการเรื่องการจัดสรรที่ดินทำกิน คณะกรรมการนโยบายที่ดินแห่งชาติ (คทช.) จะเร่งรัดจัดสรรที่ดินทำกินให้กับกลุ่มชนเผ่าและชาติพันธุ์โดยเร็วที่สุด โดยให้ใช้หลักเกณฑ์ขั้นต้นของ คทช. ส่วนที่ขอเพิ่มเติมนั้น ขอให้รอให้มีการจัดที่ทำกินให้ทั่วถึงประชาชนที่ต้องการที่ดินทำกินทั้งหมดให้ทั่วถึงก่อน แล้วจะมีการพิจารณาในส่วนที่เพิ่มเติมต่อไป ด้านปัญหาไฟป่าและหมอกควัน เป็นปัญหาที่เกิดซ้ำ ต้องอาศัยการร่วมแรงร่วมมือกันอย่างจริงจังตั้งแต่การปรับเปลี่ยนพฤติกรรม ปลูกป่า เพื่อให้ป่ามีความชุ่มชื้นส่งผลให้อากาศดี คุณภาพชีวิตดีขึ้นและแนวทางที่สำคัญคือจะต้องให้คนอยู่กับป่าให้ได้
วันพฤหัสบดีที่ 1 ตุลาคม 2563
รอง นรม. พลเอก ประวิตรฯ เห็นชอบแผนพัฒนากำลังคนรองรับอุตสาหกรรมเป้าหมาย S-curve ปี พ.ศ. 2564 - 2565
รอง นรม. พลเอก ประวิตรฯ เห็นชอบแผนพัฒนากำลังคนรองรับอุตสาหกรรมเป้าหมาย S-curve ปี พ.ศ. 2564 - 2565
วันนี้ (1 ตุลาคม 2563) เวลา 10.00 น. ณ ห้องประชุม 109 ชั้น 1 สำนักงานปลัดสำนักนายกรัฐมนตรี ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการพัฒนาแรงงานและประสานงานการฝึกอาชีพแห่งชาติ (กพร.ปช.) ครั้งที่ 1/2563 ร่วมกับหน่วยงานที่เกี่ยวข้อง สรุปสาระสำคัญ ดังนี้
ที่ประชุมรับทราบการดำเนินงานของคณะอนุกรรมการที่อยู่ภายใต้คณะกรรมการพัฒนาแรงงานและประสานงานการฝึกอาชีพแห่งชาติ (กพร.ปช) ช่วงที่ผ่านมา ประกอบไปด้วย 1) การดำเนินงานของสถาบันพัฒนาบุคลากรในอุตสาหกรรมยานยนต์และชิ้นส่วนอะไหล่ยานยนต์ (Automotive Human Resource Developement Academy: AHRDA) ภายใต้วิสัยทัศน์ "พัฒนากำลังแรงงานด้านยานยนต์ไทยให้มีมาตรฐานสมรรถนะในระดับสากล" 2) การดำเนินงานของสถาบันพัฒนาบุคลากรสาขาเทคโนโลยีการผลิตอัตโนมัติและหุ่นยนต์ (Manufacturing Automation and Robotics Academy: MARA) เพื่อสอดรับนโยบายของรัฐบาลใน 10 อุตสาหกรรมเป้าหมายในพื้นที่เขตเศรษฐกิจพิเศษ (EEC) 3) การดำเนินงานของคณะอนุกรรมการบูรณาการระบบข้อมูลด้านแรงงานเพื่อรองรับการพัฒนากำลังคนในระดับชาติ ในการรวบรวมข้อมูลและจัดทำระบบเชื่อมโยงข้อมูลความต้องการกำลังแรงงาน แผนพัฒนากำลังแรงงาน และการฝึกอาชีพ ระหว่างหน่วยงานรัฐและเอกชน และ 4) การดำเนินงานของคณะอนุกรรมการพัฒนาแรงงานและประสานงานการฝึกอาชีพจังหวัด (กพร.ปจ.) เพื่อพัฒนาทักษะฝีมือแรงงานในภาพรวมของจังหวัด เพิ่มโอกาสในการทำงานในพื้นที่
นอกจากนี้ที่ประชุมได้พิจารณาวาระสำคัญ ได้แก่ แนวทางการจัดทำแผนพัฒนากำลังคนรองรับอุตสาหกรรมเป้าหมาย S-curve ปี พ.ศ. 2564 - 2565 ของหน่วยงานที่มีภารกิจด้านการจัดการศึกษาและการฝึกอบรมของส่วนราชการ โดยอาศัยความร่วมมือของภาครัฐและเอกชนให้สามารถผลิตและพัฒนากำลังคนรองรับอุตสาหกรรมเป้าหมายได้อย่างมีประสิทธิภาพและตอบสนองความต้องการของภาคอุตสาหกรรมทั้งเชิงปริมาณและคุณภาพอย่างเป็นรูปธรรม รวมถึงพิจารณาแนวทางการพัฒนาอาชีพคนพิการตามพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 และที่แก้ไขเพิ่มเติม (ฉบับที่ 2) พ.ศ. 2556 และกองทุนส่งเสริมและพัฒนาคุณภาพชีวิตคนพิการ และการปรับปรุงองค์ประกอบและหน้าที่ของคณะกรรมการพัฒนาแรงงานและประสานงานการฝึกอาชีพแห่งชาติ (กพร.ปช.)
โอกาสนี้ รองนายกรัฐมนตรีได้กล่าวความห่วงใยต่อสถานการณ์การว่างงาน ของภาคอุตสาหกรรม จากผลกระทบของ covid-19 และจากเทคโนโลยีที่เปลี่ยนแปลงไปอย่างรวดเร็ว ได้กำชับให้กรมพัฒนาฝีมือแรงงาน กระทรวงแรงงานเร่งขับเคลื่อนมาตรการพัฒนากำลังคนทุกระดับของประเทศ โดยจะต้องบูรณาการร่วมกันอย่างแน่นแฟ้น โดยเฉพาะการแลกเปลี่ยนข้อมูลระหว่างหน่วยงานที่เกี่ยวข้อง เพื่อผลิตแรงงานไทย รวมถึงส่งเสริมอาชีพคนพิการอย่างเป็นระบบให้สามารถสร้างงาน สร้างอาชีพ ยกระดับคุณภาพชีวิต เพื่อฟื้นฟูเศรษฐกิจและสังคมไทยในภาวะวิถีชีวิตใหม่ หรือ New Normal ต่อไป
...........................................
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 1 ตุลาคม 2563
แนวทางการอนุญาตให้ผู้ที่ประสงค์จะพำนักในประเทศไทยในระยะเวลาสั้นและระยะยาวเดินทางเข้ามาในราชอาณาจักร เป็นอย่างไร ??
แนวทางการอนุญาตให้ผู้ที่ประสงค์จะพำนักในประเทศไทย เป็นอย่างไร ??
Q : แนวทางการอนุญาตให้ผู้ที่ประสงค์จะพำนักในประเทศไทยในระยะเวลาสั้นและระยะยาวเดินทางเข้ามาในราชอาณาจักร เป็นอย่างไร ??
A : อยู่ในประเทศไทยได้ 60 วัน และสามารถขอต่อได้อีก 30 วัน โดยต้องมีบัญชีฝากย้อนหลัง 6 เดือน เทียบเป็นเงินไทยไม่ต่ำกว่า 500,000 บาท ซึ่งกระทรวงการต่างประเทศ จะเป็นผู้พิจารณาอนุญาต
วันพุธที่ 14 ตุลาคม 2563
กระทรวงดิจิทัลฯ ร่วมพิธีจุดเทียนน้อมรำลึกในพระมหากรุณาธิคุณ เนื่องในวันคล้ายวันสวรรคต รัชกาลที่ 9
กระทรวงดิจิทัลฯ ร่วมพิธีจุดเทียนน้อมรำลึกในพระมหากรุณาธิคุณ เนื่องในวันคล้ายวันสวรรคต รัชกาลที่ 9
เมื่อวันที่ 13 ตุลาคม 2563 นายภูเวียง ประคำมินทร์ รองปลัดกระทรวงดิจิทัลเพื่อเศรษฐกิจและสังคมพร้อมด้วยพนักงานข้าราชการกระทรวงดิจิทัลเพื่อเศรษฐกิจและสังคม เข้าร่วมพิธีจุดเทียนน้อมรำลึกในพระมหากรุณาธิคุณ เนื่องในวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร โดยมี พลเอก ประยุทธ์ จันทร์โอชา นายกรัฐมนตรี พร้อมด้วย นางนราพร จันทร์โอชา ภริยา เป็นประธานในพิธีจุดเทียนน้อมรำลึกในพระมหากรุณาธิคุณ ณ บริเวณมณฑลพิธีท้องสนามหลวง
**************
วันพุธที่ 14 ตุลาคม 2563
ดีอีเอส ร่วม อว.จัดรับฟังความคิดเห็นแผนยุทธศาสตร์ ปัญญาประดิษฐ์แห่งชาติเพื่อการพัฒนาประเทศไทย
ดีอีเอส ร่วม อว.จัดรับฟังความคิดเห็นแผนยุทธศาสตร์ ปัญญาประดิษฐ์แห่งชาติเพื่อการพัฒนาประเทศไทย
เมื่ออังคารที่ 14 ตุลาคม พ.ศ. 2563 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม (ดีอีเอส) เป็นประธานการประชุมหารือเรื่อง นโยบาย AI เทคโนโลยีปัญญาประดิษฐ์หรือ AI (Artificial Intelligence) เป็นความร่วมมือระหว่าง กระทรวงการอุดมศึกษา วิทยาศาสตร์ วิจัย และนวัตกรรม ( อว.) กับกระทรวงดิจิทัลฯ จัดการประชุมรับฟังความคิดเห็นแผนยุทธศาสตร์ปัญญาประดิษฐ์แห่งชาติเพื่อการพัฒนาประเทศไทย ซึ่งมีผู้แทนจากภาครัฐ และเอกชน ได้แก่ หน่วยงานในสังกัดกระทรวงดิจิทัลฯ สพร. สภาดิจิทัล สภาโทรคมนาคม สมาคม AI เป็นต้น เพื่อหารือยุทธศาสตร์ AI กลไกขับเคลื่อน แผนงานสำคัญ และหน่วยงานหลักในการดำเนินงาน ณ ห้องประชุม 802 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม
****************
วันพุธที่ 14 ตุลาคม 2563
สำนักงานคณะกรรมการส่งเสริมการลงทุน แจงไทยยังน่าลงทุน
สำนักงานคณะกรรมการส่งเสริมการลงทุน แจงไทยยังน่าลงทุน
วันจันทร์ที่ 12 ตุลาคม พ.ศ. 2563 นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน ชี้แจงข้อเท็จจริง จากที่มีการวิจารณ์ทิศทางการพัฒนาทางเศรษฐกิจของรัฐบาล ทำให้บริษัทต่างชาติย้ายฐานการผลิตจากไทยไปประเทศเพื่อนบ้าน ว่า แม้ที่ผ่านมามีการย้ายฐานการผลิตของบริษัทข้ามชาติด้วยเหตุผลต่างๆ ไม่ว่าจะเป็นสงครามการค้าหรือต้นทุนการผลิตในแหล่งผลิตเดิมที่สูงเกินไป ประเทศไทยยังคงเป็นแหล่งรองรับการลงทุนที่สำคัญของอาเซียน ที่บริษัทข้ามชาติให้ความสนใจ เช่น ความเข้มแข็งของ Supply Chain ในหลากหลายอุตสาหกรรม เช่น อาหาร ยานยนต์ อิเล็กทรอนิกส์ และการแพทย์ ทำเลที่ตั้งอันเป็นยุทธศาสตร์ซึ่งสนับสนุนด้วยการลงทุนโครงสร้างพื้นฐานครั้งใหญ่ ซึ่งจะเสริมบทบาทของไทยในฐานะ Logistics Hub อย่างมีนัยสำคัญ จากการสำรวจของบีโอไอ พบว่าโครงการลงทุนจากต่างประเทศที่ย้ายฐานการผลิตมาไทยที่ยื่นขอรับการส่งเสริมการลงทุนระหว่างกรกฎาคม 2561-30 กันยายน 2563 มีทั้งสิ้น 170 บริษัท เม็ดเงินลงทุนประมาณหนึ่งแสนล้าน นักลงทุนเหล่านี้มาจากหลากหลายประเทศ เช่น จีน ไต้หวัน ฮ่องกง สหรัฐอเมริกา และยุโรป ทั้งนี้ ประมาณร้อยละ 90 มาจากจีน ไต้หวันและฮ่องกง สาขาอุตสาหกรรมหลักที่รองรับการลงทุนเหล่านี้ ได้แก่ อิเล็กทรอนิกส์อัจฉริยะ ชิ้นส่วนยานยนต์ และผลิตภัณฑ์โลหะ
บีโอไอได้กำหนดมาตรการพิเศษเพื่อกระตุ้นการลงทุน โดยให้สิทธิลดหย่อนภาษีเงินได้นิติบุคคลร้อยละ 50 เป็นเวลา 5 ปีหลังจากสิ้นสุดระยะเวลายกเว้นภาษีเงินได้ ทั้งนี้ ยังคงให้ความสำคัญแก่การลงทุนที่จะรองรับการสร้างฐานรายได้ใหม่หรืออุตสาหกรรมและบริการที่จะเป็นอนาคตของประเทศไทยได้ ปรับรูปแบบกิจการที่ให้การส่งเสริมการลงทุนให้ทันสมัยอยู่เสมอ เช่น การเปิดประเภทกิจการโรงงานผลิตพืช (Plant Factory) เพื่อให้สอดคล้องกับความต้องการของตลาดสมัยใหม่ การออกมาตรการสนับสนุนแนวทาง BCG (Bio, Circular, Green Economy) และ การออกมาตรการระยะสั้นเพื่อให้ทันกับสถานการณ์ปัจจุบัน เช่น มาตรการเร่งรัดการลงทุนในอุตสาหกรรมการแพทย์ มาตรการปรับเปลี่ยนสายการผลิตเดิมเพื่อผลิตเครื่องมือแพทย์หรือชิ้นส่วน ซึ่งส่งผลให้ตัวเลขขอรับส่งเสริมการลงทุนในอุตสาหกรรมการแพทย์ในช่วง 6 เดือนที่ผ่านมา เพิ่มขึ้นอย่างก้าวกระโดด ทั้งจำนวนโครงการและเงินลงทุน โดยมี 52 โครงการ เพิ่มขึ้นร้อยละ 174 มูลค่าเงินลงทุนรวม 13,070 ล้านบาท เพิ่มขึ้นร้อยละ 123 เมื่อเทียบกับช่วงเดียวกันของปีก่อน และให้ความสำคัญเรื่องมาตรการพัฒนาทรัพยากรมนุษย์อย่างต่อเนื่องโดยบริษัทที่ได้รับการส่งเสริมการลงทุนมีการลงทุนด้านการพัฒนาทรัพยากรมนุษย์จะได้รับสิทธิประโยชน์ยกเว้นภาษีเงินได้นิติบุคคลเพิ่มเติมจากบีโอไอ ส่วนมาตรการสนับสนุนการปรับปรุงประสิทธิภาพการผลิตและบริการก็ยังจำเป็นต้องดำเนินการต่อไปเพราะจะมีบทบาทสำคัญในการปรับโครงสร้างภาคการผลิตและบริการให้แข่งขันได้ดีขึ้น โดยเฉพาะการนำระบบดิจิทัลและระบบอัตโนมัติมาใช้
นอกจากนี้ ประเทศไทยยังพิสูจน์ได้เป็นอย่างดีว่าสามารถจัดการสถานการณ์การแพร่ระบาดของโควิด-19 ได้เป็นอย่างดีและไม่กระทบต่อการดำเนินงานของภาคอุตสาหกรรม โรงงานไม่ต้องหยุดการผลิตเหมือนที่เกิดขึ้นในบางประเทศ ส่งผลให้นักลงทุนมีความเชื่อมั่นและได้มีการโยกย้ายยอดสั่งซื้อมาประเทศไทยสำหรับอุตสาหกรรมที่ความต้องการยังขยายตัวและต้องการแหล่งผลิตที่คล่องตัว
......................